เคาะแล้ว! “เอกชัยการแพทย์” กำหนดราคา IPO ที่ 3.05 บ./หุ้น เทรด 27 ก.ค.นี้
เคาะแล้ว! “เอกชัยการแพทย์” หรือ EKH ผู้ดำเนินการโรงพยาบาลเอกชัย โรงพยาบาลเอกชนชั้นนำย่านสมุทรสาคร กำหนดราคา IPO จำนวน 166.80 ล้านหุ้น ที่ 3.05 บาท เปิดจองซื้อ 15, 20-21 ก.ค.59 เข้าเทรด SET วันที่ 27 ก.ค.นี้ โดยมี บล.ฟินันเซีย ไซรัส เป็นที่ปรึกษาทางการเงิน
13 ก.ค. 2559

นายสมภพ กีระสุนทรพงษ์ กรรมการผู้อำนวยการ บล.ฟินันเซีย ไซรัส ในฐานะที่ปรึกษาทางการเงินและผู้จัดการการจัดจำหน่ายและรับประกันการจำหน่ายหุ้นสามัญเพิ่มทุน บริษัท เอกชัยการแพทย์ จำกัด (มหาชน) หรือ EKH ผู้ดำเนินการโรงพยาบาลเอกชัย โรงพยาบาลเอกชนชั้นนำย่านสมุทรสาครกำหนดราคาเสนอขายหุ้นเพิ่มทุนให้แก่ประชาชนทั่วไปครั้งแรก (IPO) จำนวน 166.80 ล้านหุ้น ในราคาหุ้นละ 3.05 บาท กำหนดเปิดจองซื้อระหว่างวันที่ 15 และ 20-21 ก.ค.นี้ และคาดว่าจะเข้าซื้อขายในตลาดหลักทรัพย์แห่งประเทศไทย (SET) ในวันที่ 27 ก.ค. 59
“การกำหนดราคาที่ 3.05 บาทเป็นการกำหนดราคาในระดับที่เหมาะสมกับปัจจัยพื้นฐานของบริษัท โดยมีอัตราส่วนราคาต่อกำไรต่อหุ้น (P/E Ratio) ที่ 30.50 เท่า ซึ่งการกำหนดราคาดังกล่าวให้ส่วนลดแก่นักลงทุนถึง 29.85% เมื่อเปรียบเทียบกับ P/E เฉลี่ยของหมวดธุรกิจการแพทย์” นายสมภพ กล่าว